Spurningakeppnin Skarphéðinn fór fram í síðustu viku í Félagsmiðstöðinni X-inu en um er að ræða spurningakeppni eldri bekkja Grunnskólans í Stykkishólmi . Það var lið 8. bekkjar sem hafði sigur í úrslitaviðureigninni milli 8. og 9. bekkjar , 14 - 9 . Tíundi bekkur hafði svo betur gegn 7. bekk í viðureigninni um þriðja sæti . Sigurliðið skipuðu þau Benedikt Óskarsson , Símon Sigurðarson , Sóley Riedel og Snjólfur Björnsson og var fögnuður liðsins gífurlegur þegar liðið hampaði verðlaunastyttunni Skarphéðni þegar úrslitin voru kunngjörð enda er ákveðin aukakeppni fólgin í því að vera með besta “ fagnið ” . Í Skarphéðni eiga þátttökurétt lið úr 7. - 10. bekk og er hvert lið skipað fjórum aðilum úr hverjum bekk en þrír keppa fyrir hönd liðsins hverju sinni . Í ár voru tveir dagar teknir undir forkeppnina þar sem allir kepptu við alla . Á úrslitakvöldinu etja svo tvö stigahæstu liðin kappi um 1. sætið og tvö næstu spila um bronsið . Þetta er í fimmta skipti sem spurningakeppnin er haldin í grunnskólanum og er hún alltaf jafn vinsæl . Þegar líður að keppninni eru krakkarnir farnir að bíða hennar með eftirvæntingu enda þykir svolítið flott að eiga sigurmynd af Skarphéðni í skólastofunni .